*****

ΚΑΝΟΝΙΣΜΟΣ (ΕΟΚ) αριθ. 4/81 ΤΟΥ ΣΥΜΒΟΥΛΙΟΥ

της 1ης Ιανουαρίου 1981

περί καθορισμού, για την περίοδο εμπορίας 1980/81, της τιμής παρεμβάσεως, της ενισχύσεως στην παραγωγή και της ενισχύσεως στην κατανάλωση οι οποίες εφαρμόζονται στην Ελλάδα στον τομέα του ελαιολάδου

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

την πράξη προσχωρήσεως του 1979, και ιδίως το άρθρο 72 παράγραφος 1,

την πρόταση της Επιτροπής,

Εκτιμώντας:

ότι το άρθρο 58 παράγραφος 2 της πράξεως προσχωρήσεως προβλέπει ότι οι τιμές που θα εφαρμόζονται στην Ελλάδα έως την πρώτη προσέγγιση καθορίζονται, σύμφωνα με τους κανόνες που προβλέπονται στην κοινή οργάνωση αγοράς, σε επίπεδο που επιτρέπει στους παραγωγούς να επιτύχουν τιμές αγοράς ισοδύναμες προς τις επιτευχθείσες, κατά τη διάρκεια μιας αντιπροσωπευτικής περιόδου, υπό το προηγούμενο εθνικό καθεστώς· ότι, σύμφωνα με το άρθρο 79 της πράξεως, η διάταξη αυτή εφαρμόζεται στην τιμή παρεμβάσεως στον τομέα του ελαιολάδου·

ότι το ελληνικό καθεστώς εγγυημένων τιμών είναι συγκρίσιμο με αυτό της Κοινότητος των Εννέα· ότι για να εξασφαλισθεί ότι ο έλληνας παραγωγός θα επιτύχει κατά την προσχώρηση τιμές αγοράς ισοδύναμες με εκείνες που επέτυχε στην αρχή της περιόδου εμπορίας 1980/81, πρέπει να καθορισθεί η τιμή παρεμβάσεως σε επίπεδο το οποίο να μην οδηγεί στην πραγματικότητα σε μείωση των εισοδημάτων·

ότι η τιμή που καθορίζεται από τον παρόντα κανονισμό εφαρμόζεται από 1ης Ιανουαρίου 1981· ότι ενδείκνυται, ως εκ τούτου, να περιλαμβάνει τη μηνιαία προσαύξηση που έχει καθορισθεί από τον κανονισμό (ΕΟΚ) αριθ. 1590/80 (1) και εφαρμόζεται για τον Ιανουάριο του 1981· ότι, για το υπόλοιπο της περιόδου εμπορίας 1980/81, η τιμή αυτή αποτελεί αντικείμενο μηνιαίων προσαυξήσεων που προβλέπονται στον κανονισμό αυτό·

ότι το άρθρο 68 της πράξεως προσχωρήσεως προβλέπει ότι οι κοινοτικές ενισχύσεις θα εφαρμοσθούν στην Ελλάδα κατά μια ορισμένη περιοδικότητα·

ότι το άρθρο 81 παράγραφος 1 της πράξεως προσχωρήσεως προβλέπει ότι η πρώτη προσέγγιση, σχετικά με την ενίσχυση στην παραγωγή για το ελαιόλαδο, πραγματοποιείται την 1η Ιανουαρίου 1981· ότι σύμφωνα με το ίδιο άρθρο, το ύψος της ενισχύσεως που θα εφαρμόζεται στην Ελλάδα είναι αυτό που έχει καθορισθεί στην Κοινότητα των Εννέα, για την τρέχουσα περίοδο εμπορίας, κατά την ημερομηνία της προσχωρήσεως·

ότι, κατ εφαρμογή του άρθρου 68 της πράξεως προσχωρήσεως, δεν χορηγείται κοινοτική ενίσχυση στην κατανάλωση στην Ελλάδα κατά την ημέρα της προσχωρήσεως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για την περίοδο εμπορίας 1980/81 η τιμή παρεμβάσεως για το ελαιόλαδο, η οποία εφαρμόζεται στην Ελλάδα, καθορίζεται σε 167,70 ΕΝΜ ανά 100 χιλιόγραμμα.

Η τιμή αυτή αφορά το παρθένο ημιφίνο ελαιόλαδο του οποίου η περιεκτικότητα σε ελεύθερα λιπαρά οξέα, εκφραζόμενη σε ελαϊκό οξύ, είναι 3,3 γραμμάρια ανά 100 γραμμάρια.

Άρθρο 2

Για την περίοδο εμπορίας 1980/81, η ενίσχυση στην παραγωγή για το ελαιόλαδο, η οποία εφαρμόζεται στην Ελλάδα, καθορίζεται σε 11,16 ΕΝΜ ανά 100 χιλιόγραμμα.

Άρθρο 3

Μέχρι 31ης Οκτωβρίου 1981 δεν χορηγείται στην Ελλάδα κοινοτική ενίσχυση στην κατανάλωση.

Άρθρο 4

Ο παρών κανονισμός αρχίζει να ισχύει την 1η Ιανουαρίου 1981.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, την 1η Ιανουαρίου 1981.

Για το Συμβούλιο

Ο Πρόεδρος

D. F. VAN DER MEI

(1) ΕΕ αριθ. L 160 της 26. 6. 1980, σ. 10.